Diari Oficial de la Generalitat Valenciana


Sumari del DOGV 3453, del 12-03-1999 (1999/1360)

RESOLUCIÓ de 20 de gener de 1999, de la Direcció General de Treball, per la qual es disposa el registre i publicació del Conveni Col·lectiu de Treball del Sector de Comerç al Detall de Carnisseria de les províncies de Castelló i València.
----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3453

Data del DOGV
:   12-03-1999

Secció del DOGV
:   III. CONVENIS I ACTES - B) CONVENIS COL·LECTIUS

Número del document
:   1999/1360


Data del document
:   20-01-1999

Organisme emissor
:   Conselleria d'Ocupació, Indústria i Comerç

Tipus de document
:   Resolució

Descriptors 

:   * València
    * Castelló de la Plana
    * conveni col·lectiu
    * indústria càrnia

RESOLUCIÓ de 20 de gener de 1999, de la Direcció General de Treball, per la qual es disposa el registre i publicació del Conveni Col·lectiu de Treball del Sector de Comerç al Detall de Carnisseria de les províncies de Castelló i València. [1999/S1360]
  
Vist el text articulat del Conveni Col·lectiu de Treball del Sector de Comerç al Detall de Carnisseria de les províncies de Castelló i València, presentat davant esta Direcció General de Treball el dia 8 de gener de 1999, firmat el 28 de desembre de 1998, d'una part, en representació dels treballadors, pels sindicats FETESE-UGT i FECOHT-CCOO-PV, i de l'altra, en representació dels empresaris, per la Federació de Carnissers-Xarcuters de la Comunitat Valenciana (CARVAL), i de conformitat amb allò que s'ha disposat en l'article 90, apartats 2 i 3 del Reial Decret Legislatiu 1/1995, de 24 de març, de la Llei de l'Estatut dels Treballadors, i en els articles 2, 3 i 6 del Reial Decret 1.040/1981, de 22 de maig, sobre registre i depòsit de convenis col·lectius de treball, esta Direcció General de Treball, de conformitat amb les competències que té transferides segons el Reial Decret 4.105/1982, de 29 de desembre, resol:
  
Primer
  
Ordenar-ne la inscripció en el Registre de Convenis Col·lectius de Treball d'esta Direcció General, amb notificació a la Comissió Negociadora, i depòsit del text original de l'acta.
  
Segon
  
Disposar-ne la publicació en el Diari Oficial de la Generalitat Valenciana.
  
València, 20 de gener de 1999.- El director general de Treball: Román Ceballos Sancho.
  
Conveni Col·lectiu de Treball del Sector de Comerç al Detall de Carnisseria de les Províncies de Castelló i València
  
Capítol I
  
Article 1. Objecte
  
El present conveni col·lectiu té per objecte regular les condicions de treball i ocupació, i també mantenir un marc de relacions laborals harmòniques entre empresaris i treballadors del sector al detall del comerç de carns, ous, aus, conills de granja, caça i preparats d'estos articles.
  
El present conveni es basa en la igualtat de drets i obligacions, sense cap discriminació per raó de sexe, religió, raça, etc., i també ideologia política o sindical, llevat del que concernix al sexe femení quant als drets específics de maternitat.
  
Article 2. Àmbit territorial
  
El que s'ha pactat en este conveni tindrà aplicació en les províncies de Castelló i València, sense perjudici d'adscripcions posteriors d'altres àmbits superiors.
  
Article 3. Àmbit funcional
  
El present conveni regula les relacions laborals de totes les empreses i els seus treballadors que es dediquen al comerç menor de carns, recollides en els epígrafs de l'Impost sobre Activitats Econòmiques, números 642.1 al 642.5 ambdós inclusivament.
  
Article 4. Àmbit personal
  
Este conveni serà d'aplicació a tots els treballadors ocupats als centres de treball de les empreses incloses en el seu àmbit funcional.
  
Article 5. Àmbit de vigència i duració
  
El present conveni s'aplicarà amb caràcter retroactiu des de l'1 de gener de 1998, i tindrà vigència fins al 31 de desembre de 1999.
  
Capítol II
  
Article 6. Jornada de treball
  
La duració màxima de la jornada ordinària de treball serà de 40 hores en mitjana anual.
  
Per a poder establir la distribució irregular de la jornada al llarg de l'any, amb possibilitat d'arribar a nou hores diàries de treball, amb la consideració d'ordinàries, les empreses hauran de confeccionar, durant el mes de gener, el calendari anual.
  
En tot cas es respectarà el descans entre jornades.
  
Els menors de 18 anys no podran sobrepassar les 8 hores diàries de treball efectiu.
  
El temps de treball es considerarà de manera que tant a l'inici com a l'acabament de la jornada diària el treballador es trobe en el seu lloc de treball.
  
Article 7. Descans setmanal
  
La jornada laboral es complirà de manera que tot treballador haja de disposar de mig dia lliure laborable a la setmana o un dia cada dues setmanes.
  
El dit descans serà establit, de comú acord, entre empresa i treballador, i s'especificarà concretament el dia que corresponga a cada treballador, sense que es produïsquen obligatòriament acumulacions en els dissabtes a la vesprada o dilluns al matí; es podran establir els torns necessaris entre la plantilla per a assegurar la deguda atenció al consumidor.
  
No podrà traslladar-se el dit descans a un altre dia distint de l'assenyalat, sinó per mutu acord entre empresa i treballador, i en el supòsit que coincidisca amb dia festiu, hi quedarà subsumit.
  
Les empreses podran establir, per a tota la plantilla, un mateix període de descans setmanal.
  
El calendari laboral redactat en gener podrà ser modificat dins dels trenta dies següents a aquell en què es conega l'autorització administrativa per a l'obertura de comerços en diumenges i festius.
  
Article 8. Condicions més beneficioses
  
Les condicions més beneficioses podran ser compensades i absorbides en conjunt i en còmput anual, i tindran la consideració de consolidades.
  
Article 9. Antiguitat
  
El personal comprés en este conveni percebrà augments periòdics per anys de servici, amb un límit de quatre quadriennis, els dos primers consistents en l'abonament del 5% del salari base, i el tercer i quart en una quantitat fixa de 3.000 pessetes. Aquells treballadors que el 31 de desembre de 1995 tingueren acreditada una quantitat superior pel concepte d'antiguitat, quedarà congelada en el dit import.
  
Article 10. Vacances anuals
  
El personal gaudirà de 31 dies naturals de vacances, per cada any de servici, preferentment entre els mesos de maig a octubre, ambdós inclusivament.
  
En tot cas podran traslladar-se a un altre període, si coincidix l'indicat en època de major activitat comercial.
  
El treballador haurà de conéixer, almenys, amb dos mesos d'anticipació el gaudi vacacional.
  
En cas que no porte el treballador un any de servici, li correspondrà la part proporcional de gaudi.
  
Article 11. Períodes de prova
  
Els períodes de prova queden establits de la següent forma:
  
- 30 dies per a contractes inferiors a 1 any de duració.
  
- 45 dies per a contractes superiors a 1 any de duració.
  
- 6 mesos per a personal titulat.
  
Article 12. Jubilació
  
Les parts en les seues àrees de competència i influència fomentaran la jubilació anticipada del personal, amb especial atenció a la utilització del contracte de relleu.
  
Article 13. Permisos retribuïts
  
Els permisos retribuïts seran aquells que expressament tinga en compte la normativa laboral vigent en cada moment.
  
Capítol III
  
Article 14. Salaris per a 1998
  
Són els que consten en les taules que com a annex I s'adjunten, i són el resultat d'incrementar en un 2,1% els salaris aplicats el 31 de desembre de 1997.
  
Salaris per a 1999
  
Els salaris vigents per a l'any 1999 seran el resultat d'incrementar els que hi ha en les taules per a 1998, amb l'impost de preus al consum previst pel Govern per a l'anualitat de 1999, més mig punt.
  
Article 15. Pagues extraordinàries
  
S'establixen tres pagues extraordinàries denominades de beneficis, estiu i Nadal, que hauran de ser abonades, respectivament, el 30 de març, el 30 de juny, i el 20 de desembre.
  
Article 16. Complement assistencial consolidat
  
El plus assistencial de l'ordre del 10% del salari base que percebien els treballadors majors de 25 anys, o aquells menors que ostentaren la condició de cap de família, queda congelat en els valors adquirits el 31 de desembre de 1994, i no es generarà en les noves contractacions.
  
Capítol IV
  
Article 17. Dret supletori
  
En allò que no s'ha pactat en este conveni, seran d'aplicació les normes generals.
  
Article 18. Mediació i arbitratge
  
Per a la resolució de totes les incidències que sorgiren sobre la interpretació del present conveni, es crea una Comissió Paritària composta per quatre membres nomenats per la part empresarial, dos de Castelló i dos de València; i quatre pels sindicats, dos de UGT i dos de CCOO.
  
La Comissió Paritària haurà de pronunciar-se en cada cas, sense que puga abstenir-se de fer-ho amb el pretext de silenci, obscuritat o insuficiència del conveni.
  
El terme de pronunciament serà com a màxim de vint dies.
  
Article 19. Indemnització acabament contracte
  
Les empreses abonaran una indemnització de quatre dies per any a l'expiració dels contractes, siga quina siga la seua modalitat, sempre que superen els sis mesos de duració i sempre que no tinguen establit un altre tipus d'indemnització.
  
Article 20. Mobilitat
  
S'establix la mobilitat funcional i territorial en els termes que fixa el Text Refós de l'Estatut dels Treballadors.
  
Article 21. Despenjament
  
No havent-se pactat expressament fórmula de despenjament, caldrà ajustar-se a allò que s'ha disposat en l'article 82, punt 3, paràgraf tercer, del vigent text de l'Estatut dels Treballadors.
  
Article 22. Treball en festius
  
Quan l'autoritat competent declare hàbil comercial un dia festiu o diumenge, i l'empresa decidisca l'activitat, si el personal professional de la plantilla, excepte mossos i aprenents, no assegurara la seua presència voluntàriament, almenys en el 50%, podrà establir-se un torn rotatiu de treball fins a completar el dit 50%, que es considera el mínim necessari per a garantir la deguda atenció al consumidor. Es podrà arribar a un màxim de nou hores de treball efectiu, amb caràcter ordinari, i es gaudirà d'una prima del 50% sobre el valor de l'hora ordinària.
  
No serà d'aplicació en les empreses amb un sol treballador, en les quals, en tot cas, serà de mutu acord.
  
Article 23. Hores extraordinàries
  
Si es realitzen hores extraordinàries, estes seran compensades mitjançant descans.
  
Article 24. Contractació
  
Contractes de formació. La duració no podrà ser inferior a sis mesos, ni excedirà de dos anys, i s'ajustarà, en la resta, a allò que determina la llei respecte d'este tipus de contracte.
  
Contracte en pràctiques. Estos contractes tindran una duració màxima de dos anys, en els quals els treballadors tindran una retribució mínima del 70% en el primer any i del 80% en el segon, respecte del salari corresponent al lloc de treball que ocupen.
  
Contractes eventuals per necessitats de la producció. Tindran una duració màxima de tretze mesos, dins d'un període de díhuit mesos. Seran d'aplicació per a cobrir vacants produïdes per treballadors amb jubilació anticipada.
  
Article 25. Formació contínua
  
Les parts firmants es comprometen a desenrotllar al màxim la formació contínua, en el marc dels acord establits entre empresaris i treballadors.
  
Taules salarials 1998
  
Categories Salari 1998 Complement
  
 consolidat
  
Personal no titulat:
  
Director gerent 039.646 9.501
  
Encarregat general 90.965 8.036
  
Encarregat establiment 87.595 7.739
  
Personal administratiu:
  
Cap administratiu 84.260 7.444
  
Comptable, oficial administratiu 80.391 7.102
  
Auxiliar administratiu 77.185 6.819
  
Aspirant adm. fins a 18 anys 68.040 3.853
  
Professionals d'ofici:
  
Mestre carnisser 90.965 8.036
  
Professional d'ofici de 1a 84.260 7.444
  
 Dependent major
  
 Conductor de camió
  
Professional d'ofici de 2a 80.391 7.102
  
 Dependent
  
 Conductor-repartidor
  
Professional d'ofici de 3a 77.185 6.819
  
 Ajudant dependent
  
Mosso 76.575 6.765
  
Aprenent (fins a 18 anys) 68.040 3.853
  
Subalterns:
  
Tot el personal subaltern 76.575 6.765
  
Taules salarials 1999
  
Categories Salari 1999 Complement
  
consolidat
  
Personal no titulat:
  
Director gerent 729.286 9.501
  
Encarregat general 93.057 8.036
  
Encarregat establiment 89.610 7.739
  
Personal administratiu:
  
Cap administratiu 86.198 7.444
  
Comptable, oficial adminis. 82.240 7.102
  
Auxiliar administratiu 78.960 6.819
  
Aspirant admi. Fins a 18 anys 69.265 3.853
  
Professionals d'ofici:
  
Mestre carnisser 93.057 8.036
  
Professional d'ofici de 1a 86.198 7.444
  
 Dependent major
  
 Conductor de camió
  
Professional d'ofici de 2a 82.240 7.102
  
 Dependent
  
Conductor-Repartidor
  
Professional d'ofici de 3a 78.960 6.819
  
 Ajudant dependent
  
Mosso 78.336 6.765
  
Aprenent (fins a 18 anys) 69.265 3.853
  
Subalterns:
  
Tot el personal subaltern 78.336 6.765